Title: Analýza postupu privatizácie Paroplynového cyklu, a
Author: sulik
Company: ÚV SR

Analýza postupu privatizácie Paroplynového cyklu, a.s. Bratislava 

Fond národného majetku SR vyhlásil dňa 24.11.2003 výberové konanie na odpredaj 90% majetkovej účasti Fondu národného majetku Slovenskej republiky (ďalej len „FNM“) na podnikaní spoločnosti Paroplynového cyklu, a.s. Bratislava (ďalej len „PPC“), so sídlom Magnetová 12, 831 04 Bratislava, IČO 35 696 168, zapísanej v Obchodnom registri Okresného súdu Bratislava I, oddiel Sro, vložka číslo 1134/B predstavujúcej tieto cenné papiere:

druh:			akcie – kmeňové
emitent:		PPC
forma:			na meno
podoba:		zaknihovaná
číslo emisie:		880960011893
menovitá hodnota:	100.000 Sk/akcia
počet:			5.400 ks

(ďalej len „Majetková účasť FNM“). 

Výberové konanie nebolo obchodnou verejnou súťažou podľa § 281 a nasl. Obchodného zákonníka, ani verejnou súťažou podľa § 847 Občianskeho zákonníka. Výberové konanie sa spravovalo výlučne podmienkami obsiahnutými v Informačnom materiále pripravenom a vydanom FNM v novembri 2003 (ďalej len „Informačný materiál“). Informačný materiál obsahoval iba ustanovenia týkajúce predaja Majetkovej účasti FNM, pričom tento materiál neobsahoval podmienky odpredaja 10% majetkovej účasti Slovenských elektrární, a.s. (ďalej len „SE“) na podnikaní PPC (ďalej len „Majetková účasť SE“). 

Vyhodnocovanie doručených ponúk záujemcov v prvom kole (prihlásenie sa do výberového konania podmienené predložením podkladov uvedených v Informačnom materiále) aj druhom kole (vyhodnocovanie ponúk záujemcov, ktorí splnili kritéria v prvom kole a zároveň podali ponuku na odkúpenie Majetkovej účasti FNM) prebiehalo v komisii zloženej zo 6 členov (ďalej len „komisia“). Rozhodnutie komisie malo odporúčací charakter pre rozhodnutie Výkonného výboru a následne Prezídia FNM o naložení s Majetkovou účasťou FNM.   

Uznesením vlády Slovenskej republiky č. 67 zo dňa 21. januára 2004 (vydanom po vyhlásení výberového konania) bola podpredsedovi vlády a ministrovi hospodárstva uložená úloha zabezpečiť v spolupráci s prezidentom prezídia Fondu národného majetku SR súčasný predaj Majetkovej účasti FNM a Majetkovej účasti SE.

Pred podaním ponúk na odkúpenie Majetkovej účasti FNM bola záujemcom oznámená skutočnosť, že v zmysle vyššie citovaného uznesenia vlády a rozhodnutia FNM budú záujemcovia po podaní ponuky na odkúpenie Majetkovej účasti FNM podávať na FNM aj ponuky na odkúpenie Majetkovej účasti SE. 

Do výberového konania vyhláseného FNM sa prihlásilo 11 záujemcov: 

Aare-Tessin AG fur Elektrizität  Bah Bahnhofguai 12, 4600 Olten, Švajčiarsko
ENERGETIKA TŘINEC, a.s., Trínec – Staré Město, Prumyslová 1024, 739 65
AES ELECTRIC LTD, 18 Parkshot, Richmond, United Kingdom, Anglicko 
PPC Holding, a.s., Veľkomoravská 9, Trenčín 911 05
KABELCORP, a.s., Prievozská 6, Bratislava 821 09
ŽP- ENERGO, s.r.o., Kolkáreň 35, Podbrezová 976 81
CABLECOM Ltd., 29 Richmondroad Pembroke, Bermudy
E.ON Energie AG, Brienner Strasse 40 D- 80333 Muenchen HFB 132000
Západoslovenská energetika, a.s., Čulenova 6, Bratislava, 816 47
1.garantovaná, a.s., Námestie 1. mája 14, Bratislava 811 06
Dalkia, a.s. Bratislava, Mokrohájska 6, Bratislava 841 05

Základné podmienky účasti a zotrvania vo výberovom konaní splnilo (v prvom kole) 9 záujemcov:

Aare-Tessin AG fur Elektrizität  Bah Bahnhofguai 12, 4600 Olten, Švajčiarsko
ENERGETIKA TŘINEC, a.s., Trínec – Staré Město, Prumyslová 1024, 739 65
PPC Holding, a.s., Veľkomoravská 9, Trenčín 911 05
KABELCORP, a.s., Prievozská 6, Bratislava 821 09
ŽP- ENERGO, s.r.o., Kolkáreň 35, Podbrezová 976 81
E.ON Energie AG Brienner Strasse 40 D- 80333 Muenchen HFB 132000
Západoslovenská energetika, a.s., Čulenova 6, Bratislava, 816 47
1.garantovaná, a.s., Námestie 1. mája 14, Bratislava 811 06
Dalkia, a.s. Bratislava, Mokrohájska 6, Bratislava 841 05

Ponuky na odkúpenie Majetkovej účasti FNM mohli podať záujemcovia, ktorí splnili podmienky účasti vo výberovom konaní v prvom kole (9 záujemcovia uvedení vyššie). Ponuky na odkúpenie Majetkovej účasti FNM podalo 7 záujemcov:

Aare-Tessin AG fur Elektrizität  Bah Bahnhofguai 12, 4600 Olten, Švajčiarsko
PPC Holding, a.s., Veľkomoravská 9, Trenčín 911 05
KABELCORP, a.s., Prievozská 6, Bratislava 821 09
ŽP- ENERGO, s.r.o., Kolkáreň 35, Podbrezová 976 81
E.ON Energie AG Brienner Strasse 40 D- 80333 Muenchen HFB 132000
1.garantovaná, a.s., Námestie 1. mája 14, Bratislava 811 06
Dalkia, a.s. Bratislava, Mokrohájska 6, Bratislava 841 05

Záujemcovia po predložení ponúk na odkúpenie Majetkovej účasti FNM predložili na FNM aj ponuky na odkúpenie Majetkovej účasti SE.
 
Komisia na svojom zasadnutí 13.02.2004 posudzovala ponuky na odkúpenie Majetkovej účasti FNM. Komisia posudzovala predložené ponuky po formálnej aj obsahovej stránke, a súčasne hlasovala o najvhodnejšej predloženej ponuke. Hlasovanie o najvhodnejšej ponuke prebehlo vyplnením tabuľky „Kritériá na vyhodnocovanie ponúk – výberové konanie na predaj Majetkovej účasti FNM“. Tabuľka „Kritériá na vyhodnocovanie ponúk – výberové konanie na predaj Majetkovej účasti FNM“ bola pripravená FNM a predložená členom komisie ako podklad, vyplnením ktorého došlo k určeniu najvhodnejšej ponuky na odkúpenie Majetkovej účasti FNM. 

Záujemcovia ponúkli za odkúpenie Majetkovej účasti FNM nasledovné kúpne ceny: 
PPC Holding, a.s Veľkomoravská 9, Trenčín 911 05 ................ kúpna cena 2.011.003.200,-Sk
KABELCORP, a.s. Prievozská 6, Bratislava 821 09.................. kúpna cena 1.506.600.000,-Sk
ŽP- ENERGO, s.r.o. Kolkáreň 35, Podbrezová 976 81.............. kúpna cena    817.003.800,-Sk
E.ON Energie AG Brienner Strasse 40 D- 80333 Muenchen HFB 132000 
alternatíva A ............................................................................... kúpna cena 2.203.200.000,-Sk
alternatíva B ............................................................................... kúpna cena 2.386.800.000,-Sk
1.garantovaná, a.s. Námestie 1. mája 14, Bratislava 811 06 .... kúpna cena 1.700.000.000,-Sk
Dalkia, a.s. Bratislava, Mokrohájska 6, Bratislava 841 05 ....... kúpna cena 1.153.000.000,-Sk

Komisia vyhodnotila formálne náležitosti jednotlivých ponúk predložených do výberového konania takto:

PPC Holding, a.s, KABELCORP, a.s, ŽP - ENERGO, s.r.o, E.ON Energie AG - komisia jednomyseľne konštatovala, že ponuky týchto záujemcov splnili formálne náležitosti podľa Informačného materiálu.

Aare-Tessin AG - podal ponuku, obsahom ktorej bolo prehlásenie o strategickom partnerstve so záujemcom PPC Holding, a.s. - komisia jednomyseľne konštatovala, že záujemca nesplnil náležitosti ponuky v zmysle požiadaviek uvedených v Informačnom materiále a z tohto dôvodu nebude zaradený do ďalšieho vyhodnocovania ponúk.                                                                                   
                                                                   
1.garantovaná, a.s. - komisia konštatovala, že záujemca nesplnil formálne náležitosti podľa Informačného materiálu, nakoľko doklad o finančnom zabezpečení kúpnej ceny nebol predložený v súlade s bodom 8.2.6. Informačného materiálu a z tohto dôvodu tento záujemca nebol zaradený do ďalšieho vyhodnocovania ponúk.                                                                                   
                                        
Dalkia, a.s. Bratislava - komisia konštatovala, že záujemca nesplnil formálne náležitosti podľa Informačného materiálu, nakoľko doklad o finančnom zabezpečení kúpnej ceny nebol predložený v súlade s bodom 8.2.6. Informačného materiálu a z tohto dôvodu tento záujemca nebol zaradený do ďalšieho vyhodnocovania ponúk.         

Komisia vyhodnotila obsahové náležitosti ponúk 4 záujemcov, ktorí splnili formálne náležitosti takto:

PPC Holding, a.s, ŽP- ENERGO, s.r.o., KABELCORP, a.s., E.ON Energie AG - komisia jednomyseľne konštatovala, že ponuky týchto záujemcov splnili obsahové náležitosti podľa Informačného materiálu.

E.ON Energie AG predložil alternatívnu ponuku – alternatívny návrh Zmluvy o kúpe akcií č. 2238/2004 typ A a typ B. Alternatívny návrh obsahoval alternáciu ceny ponúkanej za odkúpenie Majetkovej účasti FNM aj SE, ako aj odlišné ustanovenia Zmluvy o kúpe akcií, najmä ustanovenia o spôsobe riešenia „obchodných zmlúv“ uzavretých s tretími osobami. 

Záujemca E.ON Energie AG v predloženom návrhu Zmluvy o kúpe akcií č. 2238/2004 typ B žiadal zmenu Zmluvy o dodávke a odbere elektrickej energie uzavretej medzi PPC, a.s. (ako predávajúcim) a SE, a.s. a ZSE, a.s. (ako kupujúcimi) tak, že do tejto zmluvy malo byť zapracované ustanovenie pojednávajúce o možnosti jednostranného odstúpenia od tejto zmluvy, a to ku dňu 01.10.2008. 

Po diskusii členov komisie o alternatívnom návrhu záujemcu E.ON Energie AG, ako aj o navrhovaných ustanoveniach Zmluvy o kúpe akcií č. 2238/2004 typu B, jeden z členov komisie navrhol prijať uznesenie, ktorým komisia prizýva zástupcu záujemcu E.ON Energie AG na ďalšie rokovanie komisie za účelom objasnenia niektorých ustanovení Zmluvy o kúpe akcií č. 2238/2004 typu B, najmä ustanovenia o spôsobe riešenia „obchodných zmlúv“ uzavretých s tretími osobami. Traja členovia komisie hlasovali za prijatie tohto návrhu. Traja členovia hlasovali proti prijatiu tohto návrhu. Komisia rozhodovala nadpolovičnou väčšinou hlasov. Na základe výsledkov hlasovania navrhované uznesenie nebolo prijaté.

Komisia konštatovala, že sa nebude zaoberať alternatívou záujemcu E.ON Energie AG – návrhom Zmluvy o kúpe akcií č. 2238/2004 - typ B, lebo nezohľadňuje súčasné právne vzťahy v spoločnosti Paroplynový cyklus, a.s. Bratislava.

Komisia konštatovala, že alternatíva záujemcu E.ON Energie AG - návrh Zmluvy o kúpe akcií č. 2238/2004 – typ A je v súlade so v súčasnými právnymi vzťahmi spoločnosti PPC, aj keď niektoré ustanovenia sa javia ako neprijateľné resp. problematické.

Tieto ponuky boli vyhodnocované podľa nasledovných kritérií a ich váhy určenej v %:

1.	výška kúpnej ceny - zaplatenie jednorazovou platbou..................................... 65%
2.	podnikateľský zámer........................................................................................ 10%
3.	bezpodmienečnosť, konzistentnosť, jasnosť a výhodnosť ponuky.................. 25%

Jeden z členov komisie navrhol prijať uznesenie, ktorým sa na ďalšie rokovanie komisie prizýva zástupca záujemcu E.ON Energie za účelom objasnenia ustanovení zmluvy o kúpe akcií, a súčasne navrhol, aby predseda komisie dal o tomto návrhu hlasovať. Predseda komisie konštatoval, že o tomto návrhu sa už raz hlasovalo a odporúča ponechať túto skutočnosť na rokovanie Výkonného výboru FNM s odvolaním, že rozhodnutie komisie má pre Výkonný výbor FNM iba odporúčací charakter.

Členovia komisie vyplnili tabuľky „Kritériá na vyhodnocovanie ponúk – výberové konanie na predaj Majetkovej účasti FNM“. Podľa údajov uvedených v týchto tabuľkách 

PPC Holding, a.s. získal 502 bodov, 
KABELCORP, a.s. získal 371 bodov, 
ŽP- ENERGO, s.r.o.  získal 246 bodov,
E. ON Energie AG získal 464 bodov.
                                                                                                                                                                                                                                             
Na základe výsledkov hlasovania členovia komisie rozhodli, že vyhlasovateľovi výberového konania odporučia za nadobúdateľa Majetkovej účasti FNM spoločnosť PPC Holding, a.s., Veľkomoravská 9, Trenčín 911 05.

Skutočnosti dôležité pre posúdenie privatizácie Majetkovej účasti FNM ako aj ďalšieho postupu naloženia s Majetkovou účasťou SE. 

1. Stručná charakteristika zmluvy o dodávke a odbere elektrickej energie

Zmluva o dodávke a odbere elektrickej energie bola uzavretá medzi PPC, a.s. (ako predávajúcim) a SE, a.s. a ZSE, a.s. (ako kupujúcimi) dňa 22.11.1999 (ďalej „Zmluva“). 

Základné údaje zo Zmluvy:

a)	Zmluva je uzatvorená na 25 rokov, s tým že cenový algoritmus platí do doby splatenia úveru t. j. do roku 2013,
b)	základné zmluvné hodnoty: 
-	ročný objem elektriny: 1 192,92 GWh, 
-	disponibilita: 6000 hodín (čo predstavuje priemerný výkon 198,82 MW),
c)	cena je rozdelená na fixné náklady a náklady variabilné. SE, a.s. sú zaviazané v prípade, že neodoberú dohodnuté množstvo elektriny uhradiť PPC fixné náklady,
d)	koeficient zvýšenia ceny vykupovanej elektriny do roku 2013 je 3%. K tomu sa uplatňuje klauzula o zvýšení ceny elektriny v prípade zvýšenia ceny zemného plynu - dohodnutá cena sa zvyšuje o takú čiastku, ktorá v danom roku zabezpečuje PPC 75% finančného krytia viacnákladov PPC na nákup zemného plynu vzniknutých uplatnením vyššieho medziročného rastu ceny zemného plynu, ako je 1%. Zvýšenie predajnej ceny je okamžité od termínu zvýšenia ceny zemného plynu. Uplatnenie takéhoto ustanovenia znamená nepredvídateľnú koncepciu ceny nákupu elektriny od PPC. SE nemajú možnosť toto zvýšenie preniesť do predajnej ceny,
e)	Zmluva je viazaná na podpísanie zmlúv na teplo a zemného plynu,
f)	zmluvné strany sú zaviazané uzatvárať ročné zmluvy. Pokiaľ nie je uzatvorená ročná zmluva, platí Zmluva,
g)	v ročných zmluvách sa uplatňuje pri fakturácii cenová zrážka za držanie rezervného výkonu, ktorý zabezpečujú SE. Koeficient ročného zvyšovania je 3 %, (pre rok 1998 bola táto hodnota 150 Sk/MWh). Ročné držanie rezervného výkonu je formou uplatnenia náhradnej dodávky elektriny v celkovom objeme do 110 GWh,
h)	v zmysle právneho stanoviska vyhotoveného na základe zadania SE Zmluvu nie je možné jednostranne ukončiť bez nároku PPC na úhradu fixných nákladov (do roku 2013 to predstavuje 7,7 mld. Sk).

Zmluva minimálne tým, že zaručuje pre PPC v každom prípade úhradu fixných nákladov (do roku 2013 to predstavuje 7,7 mld. Sk) určuje tržnú hodnotu PPC.

2. Práva SE ako 10 % akcionára PPC

Na základe Stanov PPC Valné zhromaždenie PPC rozhoduje 91% väčšinou hlasov prítomných akcionárov. Z toho vyplýva, že pri všetkých hlasovaniach Valného zhromaždenia PPC majú SE „právo veta“. 

3. Vývoj nákupnej ceny od PPC a jej štruktúra

V roku 2004 je zmluvná cena s PPC 1.947,-Sk/MWh. Pre rok 2004 ÚRSO svojim rozhodnutím č. 0003/2003/04/E stanovil maximálnu cenu elektriny pre SE vo výške 1.301,-Sk/MWh. Z uvedeného je zrejmé, že zmluvná elektrina z PPC je pre SE nepredajná a povinnosť vykupovať spôsobuje SE výrazné straty.

Cena vykupovanej elektriny z PPC je daná cenovým algoritmom bez ohľadu na trhové ceny. Táto situácia sa značne zhorší po vstupe SR do EÚ, keď v SR okrem obyvateľstva budú všetci odberatelia klasifikovaní ako oprávnení, to znamená, že si budú môcť svojho dodávateľa vybrať a nakupovať elektrinu za ceny generované trhom, ktoré sú výrazne nižšie ako cena zmluvnej elektriny PPC. Povinný výkup elektriny od PPC bude znamenať pre SE značné straty.

4. Analýza dopadov zmluvy na SE

V nasledujúcej časti je uvedených niekoľko pohľadov, ktoré mali byť určujúce pre ocenenie PPC pre účely privatizácie jeho majetkovej účasti. 
4.1. Variant uskutočnených dodávok od PPC pre SE
Predpoklady:	

-	SE klasifikujú dodávanú elektrinu ako silovú elektrinu,
-	ceny plynu zostanú na úrovni roku 2003,
-	úroková sadzba na diskontovanie je rovná limitnej úrokovej sadzbe NBS 6,0% pre                 dvojtýždňové REPO tendre,
-	predpoklady k cene elektriny	: 	projektovaná predajná cena je pre domáci trh
cena je bez poplatkov za prenos
						inflácia nie je zohľadnená
	v roku 2005 navýšenie ceny o 2%

| Rok | Nakúpené množstvo podľa zmluvy (MWh) | Projektovaná nákupná cena pre SE (SK/MWh) | Projektovaná predajná cena SE (SK/MWh) | Nominálna strata (Sk) | diskontný faktor | diskontovaná strata (SK)
1 | 2004 | 1 192 920 | 1 947,06 | 1 301,00 | 770 697 895 | 0,9434 | 727 073 486
2 | 2005 | 1 192 920 | 1 988,16 | 1 327,02 | 788 687 129 | 0,8900 | 701 928 737
3 | 2006 | 1 192 920 | 2 030,66 | 1 327,02 | 839 386 229 | 0,8396 | 704 764 864
4 | 2007 | 1 192 920 | 2 074,36 | 1 327,02 | 891 516 833 | 0,7921 | 706 164 834
5 | 2008 | 1 192 920 | 2 119,38 | 1 327,02 | 945 216 127 | 0,7473 | 706 320 476
6 | 2009 | 1 192 920 | 2 165,74 | 1 327,02 | 1 000 526 399 | 0,7050 | 705 331 631
7 | 2010 | 1 192 920 | 2 213,50 | 1 327,02 | 1 057 495 980 | 0,6651 | 703 295 224
8 | 2011 | 1 192 920 | 2 262,69 | 1 327,02 | 1 116 174 648 | 0,6274 | 700 301 783
9 | 2012 | 1 192 920 | 2 313,35 | 1 327,02 | 1 176 613 676 | 0,5919 | 696 435 827
10 | 2013 | 1 192 920 | 2 365,54 | 1 327,02 | 1 238 865 876 | 0,5584 | 691 776 234
| Celkom | 11 929 200 | | | 9 825 180 792 | | 7 043 393 096

Z tabuľky vyplýva, že SE v dôsledku nižšej realizovateľnej predajnej ceny na trhu, ako je výkupná cena od PPC (stanovená cenovým algoritmom v Zmluve) utrpia počas platnosti cenového algoritmu po dobu 10 rokov stratu 7 043 mil. Sk.  
4.2. Variant neuskutočnených dodávok od PPC pre SE
Predpoklady:

SE budú hradiť v zmysle zmluvy stále platby - fixné náklady. Od začiatku platnosti Zmluvy bola cena delená v ročných zmluvách v pomere 1:1 na fixné náklady Projektu a cenu za elektrickú prácu. Fixné náklady sa skladajú zo stáleho platu a platby za držanie pohotového výkonu (podiel týchto dvoch zložiek bol v ročných zmluvách uvažovaný tiež 1:1).

Pri uvedenom delení tieto platby v jednotlivých rokoch predstavujú pre PPC nasledovné hodnoty:

| Rok | Nenakúpené množstvo podľa zmluvy (MWh) | Stále platby podľa zmluvy (SK/MWh) | Stále platby podľa zmluvy (SK) | diskontný faktor | diskontované stále platby
1 | 2004 | 1 192 920 | 776,15 | 925 884 858 | 0,9434 | 873 476 281
2 | 2005 | 1 192 920 | 799,40 | 953 620 248 | 0,8900 | 848 718 626
3 | 2006 | 1 192 920 | 823,40 | 982 250 328 | 0,8396 | 824 716 316
4 | 2007 | 1 192 920 | 848,10 | 1 011 715 452 | 0,7921 | 801 373 399
5 | 2008 | 1 192 920 | 873,55 | 1 042 075 266 | 0,7473 | 778 699 259
6 | 2009 | 1 192 920 | 899,75 | 1 073 329 770 | 0,7050 | 756 655 135
7 | 2010 | 1 192 920 | 927,05 | 1 105 896 486 | 0,6651 | 735 484 325
8 | 2011 | 1 192 920 | 955,15 | 1 139 417 538 | 0,6274 | 714 884 659
9 | 2012 | 1 192 920 | 984,15 | 1 174 012 218 | 0,5919 | 694 896 028
10 | 2013 | 1 192 920 | 1 014,00 | 1 209 620 880 | 0,5584 | 675 445 981
| Celkom | 11 929 200 | | 10 617 823 044 | | 7 704 350 009

Z tabuľky vyplýva, že strata SE je v tomto prípade vyššia a predstavuje 7 704 mil. Sk.
4.3. Variant náhrady elektriny vykúpenej od PPC výrobou v JE (výroba rovnakého množstva elektriny v JE - rozdiel nákladov)
Predpoklady: 

Náhrada elektriny vyrobenej v PPC za elektrinu vyrobenú v JE SE.

V súčasnosti vplyvom otvárania trhu sa znižuje podiel SE na trhu, v dôsledku čoho sú odstavované jadrové bloky (5.2.2004 - až 660 MW). V prípade (teoreticky), že by sa povinný výkup od PPC v zmysle zmluvy nahradil výrobou na JE vznikne rozdiel nákladov. V ďalších výpočtoch sa uvažuje s premenlivými nákladmi v JE zvýšenými o 60 % nákladov na opravy a údržbu podľa plánovaných kalkulácií na rok 2004 s ročným nárastom 2 %.

Upravené premenlivé náklady JE (KL 02 na rok 2004):
60 % nákladov na opravy a údržbu | Sk/MW.h | 115,52
Premenlivé náklady na dodávku E | Sk/MW.h | 265,62
Spolu | Sk/MW.h | 381,14

Z tabuľky vyplýva (ak SE budú musieť plniť Zmluvu a vplyvom zníženia podielu na trhu budú odstavované bloky JE - minimálne do roku 2008), že v tomto prípade strata predstavuje pre SE 15_036 mil. Sk.
5. Záver

Zmluva zakladá pre PPC neodôvodnené trhové zvýhodnenie, nakoľko stanovuje povinnosť SE odoberať od PPC elektrickú energiu v celkovom objeme cca 1 192 920 MWh/rok, a to za cenu stanovenú súčtom pohyblivej zložky (cena za elektrickú prácu) a fixných nákladov. Takto stanovená cena predstavuje v roku 2004 sumu 1.947,-Sk/MWh, keď maximálna predajná cena určená ÚRSO je 1301,-Sk/MWh. 

Pre doplnenie uvádzame, že privatizačným poradcom predpokladaná hodnota privatizovanej 66% majetkovej účasti SE môže byť nižšia ako vyššie uvedená strata zo Zmluvy.

Finančné výhody plynúce pre PPC zo Zmluvy sú tým faktorom, ktorý určuje hodnotu PPC. Z porovnania výhod plynúcich pre PPC zo Zmluvy a ceny, ktorú ponúkol nadobúdateľ Majetkovej účasti FNM je zrejmé, že cena ponúknutá vybratým záujemcom za Majetkovú účasť FNM a majetkovú účasť SE je neprimerane nízka a návratnosť investície vybratého záujemcu do odkúpenia Majetkovej účasti FNM je z časového hľadiska neprimerane krátka.

Pre doplnenie uvádzame, že výnosnosť vlastného imania PPC oproti najúspešnejším zahraničným energetickým spoločnostiam je približne 7 až 10 krát vyššia. Takáto výnosnosť vlastného imania je daná práve výhodnosťou Zmluvy pre PPC. 

FNM svojim konaním vo výberovom konaní vyhlásenom za účelom predaja Majetkovej účasti FNM znemožnil realizáciu Uznesenia vlády Slovenskej republiky č. 67 zo dňa 21. januára 2004, ktorým bola podpredsedovi vlády a ministrovi hospodárstva uložená úloha zabezpečiť v spolupráci s prezidentom Prezídia FNM súčasný predaj Majetkovej účasti FNM a Majetkovej účasti SE a to tým, že FNM po prijatí ponúk od záujemcov na odkúpenie Majetkovej účasti SE nepredložil SE doručené ponuky na odkúpenie Majetkovej účasti SE. Ponuky na odkúpenie Majetkovej účasti SE boli doručené na Ministerstvo hospodárstva SR (vykonávateľ akcionárskych práv v SE) až po úplnej realizácii prevodu Majetkovej účasti FNM (po rozhodnutí komisie o výbere najvhodnejšieho nadobúdateľa Majetkovej účasti FNM, ktoré malo pre Výkonný výbor FNM a Prezídium FNM odporúčací charakter; po rozhodnutí Výkonného výboru a Prezídia FNM o určení nadobúdateľa Majetkovej účasti FNM; po podpise Zmluvy o kúpe cenných papierov (Majetkovej účasti FNM); po preregistrovaní prevodu akcií v Centrálnom depozitári cenných papierov). Podpredsedovi vlády a ministrovi hospodárstva týmto konaním bolo znemožnené zabezpečiť realizáciu vyššie uvedeného uznesenia vlády. 

FNM realizoval odpredaj Majetkovej účasti FNM samostatne bez spolupráce podpredsedu vlády a ministra hospodárstva smerujúcej k súčasnému predaju Majetkovej účasti FNM a Majetkovej účasti SE. FNM pri výbere najvhodnejšieho záujemcu nezohľadnil záujmy SE dané neadekvátnymi výhodami PPC zo Zmluvy voči kúpnej cene ponúkanej vybratým záujemcom za odkúpenie Majetkovej účasti SE.  Porovnaním výhod PPC zo Zmluvy a kúpnej ceny ponúkanej vybratým záujemcom za odkúpenie Majetkovej účasti SE dospejeme k záveru, že príjem z predaja Majetkovej účasti SE nemôže v žiadnom prípade nahradiť straty SE zo Zmluvy.  

Z dôvodov uvedených vyššie sa predaj Majetkovej účasti SE, za nadobúdateľom ponúkaných finančných podmienok, a to až do doby zosúladenia ustanovení Zmluvy s obvyklými trhovými podmienkami, javí ako výrazne ekonomicky neefektívny.  

Na základe Stanov PPC Valné zhromaždenie PPC rozhoduje 91% väčšinou hlasov prítomných akcionárov. Z toho vyplýva, že pri všetkých hlasovaniach Valného zhromaždenia PPC majú SE „právo veta“. 

Vzhľadom k nevýhodnosti Zmluvy je v danej situácii potrebné dôkladne zvážiť naloženie s Majetkovou účasťou SE.